Asia C-406/15

Petya Milkova

vastaan

Izpalnitelen direktor Agentsiata za privatizatsia i sledprivatizatsionen kontrol,

(Ennakkoratkaisupyyntö – Varhoven administrativen sad (ylin hallintotuomioistuin, Bulgaria)

Ennakkoratkaisupyyntö – Sosiaalipolitiikka – Yhdenvertainen kohtelu työssä ja ammatissa – Vammaisten henkilöiden oikeuksia koskeva Yhdistyneiden kansakuntien yleissopimus – 5 ja 27 artikla – Direktiivi 2000/78/EY – 7 artikla – Vahvistettu suoja, jota sovelletaan irtisanottaessa vammaisia työntekijöitä – Tällaista suojaa ei sovelleta vammaisiin virkamiehiin – Yhdenvertaista kohtelua koskeva yleinen periaate

Tiivistelmä – Unionin tuomioistuimen tuomio (toinen jaosto) 9.3.2017

Sosiaalipolitiikka – Yhdenvertainen kohtelu työssä ja ammatissa – Direktiivi 2000/78 – Direktiivin tulkinta vammaisten henkilöiden oikeuksia koskevan Yhdistyneiden kansakuntien yleissopimuksen valossa – Vahvistettu suoja, jota sovelletaan irtisanottaessa vammaisia työntekijöitä – Tällaisen suojan puuttuminen vammaisilta virkamiehiltä – Hyväksyttävyys – Edellytys – Yhdenvertaista kohtelua koskevan yleisperiaatteen kunnioittaminen – Kansallisen tuomioistuimen suorittama varmistuminen – Arviointiperusteet – Mainitun suojan ulottaminen vammaisiin virkamiehiin, mikäli kyseistä periaatetta on loukattu

(Euroopan unionin perusoikeuskirjan 20 ja 21 artikla; neuvoston direktiivin 2000/78 7 artiklan 2 kohta; neuvoston päätös 2010/48)

Yhdenvertaista kohtelua työssä ja ammatissa koskevista yleisistä puitteista 27.11.2000 annetun neuvoston direktiivin 2000/78/EY 7 artiklan 2 kohtaa, luettuna Euroopan yhteisön puolesta 26.11.2009 annetulla neuvoston päätöksellä 2010/48/EY hyväksytyn vammaisten henkilöiden oikeuksia koskevan Yhdistyneiden kansakuntien yleissopimuksen valossa ja yhdessä yhdenvertaista kohtelua koskevan yleisperiaatteen kanssa, on tulkittava siten, että sillä sallitaan pääasiassa kyseessä olevan kaltainen jäsenvaltion säännöstö, jossa myönnetään erityinen irtisanomista koskeva etukäteissuoja työntekijöille, joilla on tietty vammaisuus, muttei myönnetä tällaista suojaa virkamiehille, joilla on sama vammaisuus, ellei yhdenvertaisen kohtelun periaatetta näytetä loukatun, mistä varmistuminen on kansallisen tuomioistuimen tehtävä. Tässä varmistumisessa tilanteiden vertailun on perustuttava kohdennettuun analyysiin niiden kansallisten sääntöjen muodostamasta kokonaisuudesta, joilla säännellään yhtäältä sellaisten palkattujen työntekijöiden tilannetta, joilla on tietynlainen vammaisuus, ja toisaalta sellaisten virkamiesten tilannetta, joilla on sama vammaisuus, kun otetaan huomioon erityisesti pääasiassa kyseessä olevan irtisanomissuojan tarkoitus.

Siinä tilanteessa, että direktiivin 2000/78 7 artiklan 2 kohta, luettuna vammaisten henkilöiden oikeuksia koskevan Yhdistyneiden kansakuntien yleissopimuksen valossa ja yhdessä yhdenvertaista kohtelua koskevan yleisperiaatteen kanssa, on esteenä pääasiassa kyseessä olevan kaltaiselle jäsenvaltion säännöstölle, velvollisuus noudattaa unionin oikeutta edellyttää sitä, että kansallisten sääntöjen, joilla suojellaan tietyllä tapaa vammaisia työntekijöitä, soveltamisalaa laajennetaan, jotta myös virkamiehet, joilla on sama vammaisuus, voivat hyötyä näistä suojelusäännöistä.

(Ks. 64 ja 70 kohta sekä tuomiolauselman 1 ja 2 kohta)